|  |
| --- |
| UPUTSTVO  ZA PODNOSIOCE PRIJAVE ZA DODJELU BESPOVRATNIH SREDSTAVA ZA SAMOZAPOŠLJAVANJE |

SADRŽAJ:

1. UVOD…………………….………………………………………………………………………………….3
   1. POJMOVNIK………………………………………………………………………………………...…4
2. CILJ I OČEKIVANI PROGRAMSKI REZULTATI……………………………………………………….5
3. CILJNA GRUPA PROGRAMA……………………………………………………………………….…...5
4. FINANSIJSKI PODSTICAJ ZA REALIZACIJU BIZNIS IDEJA...……………………………..……….5
5. USLOVI……………………………………………………………………………………………………...6
   1. PRIHVATLJIVOST / OPRAVDANOST……………………………………………….…………..…6
      1. PODNOSILAC PRIJAVE ………………………………………………………………….………….6
      2. AKTIVNOSTI…………………………………………………………………………………………...7
      3. TROŠKOVI……………………………………………………………………………………………..8
6. NAČIN PRIJAVLJIVANJA I PROCEDURE KOJE TREBA SLIJEDITI........................................11
   1. STRUČNA POMOĆ PRI PODNOŠENJU PRIJAVE................................................................11
   2. PODNOŠENJE PRIJAVE ZA DODJELU BESPOVRATNIH SREDSTAVA.............................11
   3. IZBOR KORISNIKA BESPOVRATNIH SREDSTAVA.............................................................13
   4. STRUČNA POMOĆ IZABRANIM KORISNICIMA BESPOVRATNIH SREDSTAVA...............21
   5. ZAKLJUČIVANJE UGOVORAO DODJELI BESPOVRATNIH SREDSTAVA..........................22
   6. NAČIN I DINAMIKA ISPLATE BESPOVRATNIH SREDSTAVA.............................................22
7. LISTA PRILOGA………………………………………………………………………………………….22

# UVOD[[1]](#footnote-1)

Uputstvo ima za svrhu da zainteresovanim nezaposlenim licima približi postupak podnošenja prijave za dodjelu bespovratnih sredstava za samozapošljavanje na Konkurs br. 05-120/25-3219, dajući mu smjernice kroz ključne elemente Programa “Podsticaji za samozapošljavanje” za 2025. godinu, dostupnim na adresi: <http://www.zzzcg.me>

Aktivna politika zapošljavanja obuhvata set mjera koje se sprovode kroz programe usmjerene na povećanje zaposlenosti, odnosno smanjenje nezaposlenosti lica iz evidencije Zavoda za zapošljavanje Crne Gore.

Podsticaji za preduzetništvo su jedna od mjera aktivne politike zapošljavanja koja se odnosi na pružanje finansijske i stručne pomoći nezaposlenom licu koje osniva jedan od oblika obavljanja privredne djelatnosti, ako kao osnivač u njemu zasniva radni odnos.

Nezaposlena lica u Crnoj Gori suočena su sa specifičnim izazovima u pokretanju sopstvenog biznisa.

Jedna od prepreka samozapošljavanju je činjenica da početnicima u biznisu u Crnoj Gori nedostaju znanja i vještine potrebne za samostalno obavljanje nekog od oblika privredne djelatnosti i potencijal za pristup finansijama, odnosno obezbjeđenje finansijske podrške za realizaciju biznis ideje.

Program “Podsticaji za samozapošljavanje” za 2025. godinu, u okviru kojeg je i objavljen javni konkurs za dodjelu bespovratnih sredstava za samozapošljavanje je osmišljen kako bi se prevazišao finansijski jaz sa kojim su suočena lica sa nedovoljnim finansijskim resursima.

Ovim programom, Zavod za zapošljavanje Crne Gore namjerava da podrži pristup rješavanju problema nezaposlenosti, sa posebnim naglaskom na pružanje finansijske i nefinansijske podrške u svrhu podsticanja preduzetništva, samozapošljavanja i otvaranja novih radnih mjesta.

* 1. **POJMOVNIK**

|  |  |
| --- | --- |
| Program “Podsticaji za samozapošljavanje” za 2025. godinu (u daljem tekstu: Program) | Program za čije sprovođenje je raspisan javni konkurs i predstavlja osnov za njegovu realizaciju. |
| Javni konkurs za izbor korisnika bespovratnih sredstava za samozapošljavanje  (u daljem tekstu: konkurs) | Sastavni dio konkursa je:   * Uputstvo za podnosioce prijave za dodjelu bespovratnih sredstava za samozapošljavanje; * Prijava za dodjelu bespovratnih sredstava za samozapošljavanje sa pripadajućim prilozima. |
| Prijava za dodjelu bespovratnih sredstava za samozapošljavanje (u daljem tekstu: prijava) | Prijava se predaje na konkurs. Sastavni dio prijave su prilozi:   * Prilog 1 - Biznis plan; * Prilog 2 – Izjava podnosioca prijave. |
| Podnosilac prijave | Lice iz ciljne grupe programa koje podnosi priavu na konkurs. |
| Savjetnici za mjere aktivne politike zapošljavanja | Lica zaposlena u područnim jedinicama Zavoda za zapošljavanje koja su zadužena za davanje informacija i pružanje pomoći podnosiocima prijave za vrijeme trajanja konkursa. |
| Komisija za obradu prijave i utvrđivanje liste učesnika javnog konkursa  (u daljem tekstu: komisija) | Radno tijelo obrazovano, odlukom direktora Zavoda za zapošljavanje Crne Gore, ovlašćeno/zaduženo za vršenje poslova obrade i ocjene prijave primjenom kriterijuma izbora radi utvrđivanja bodovne/rang liste učesnika javnog konkursa. |
| Korisnik bespovratnih sredstava | Podnosilac prijave izabran za dodjelu bespovratnih sredstava za samozapošljavanje. |

# CILJ I OČEKIVANI PROGRAMSKI REZULTATI

**Cilj** **programa**: Povećanje zaposlenosti lica iz ciljne grupe programa osnivanjem poslovnog subjekta u kojem će zasnovati radni odnos i shodno poslovnoj viziji razvoja sopstvenog biznisa otvoriti nova radna mjesta za dodatna zapošljavanja.

**Očekivani rezultati programa:**

Samozaposleno najmanje 122 nezaposlenih lica iz ciljne grupe programa (Poglavlje I tačka 1.5 Programa).

Osnovano najmanje 122 poslovnih subjekata, tj. pravnih i fizičkih lica za obavljanje privredne djelatnosti.

Otvoreno najmanje 20 novih radnih mjesta za zapošljavanje u poslovnim subjektima korisnika bespovratnih sredstava za samozapošljavanje.

# CILJNA GRUPA PROGRAMA

Ciljna grupa programa su:

* Lica prijavljena u evidenciju nezaposlenih lica Zavoda najkraće četiri mjeseca, u kontinuitetu, na dan raspisivanja konkursa za izbor korisnika bespovratnih sredstava za samozapošljavanje.
* Mlada NEET lica od 15 do 29 godina, odnosno lica koja nijesu navršila 30 godina, uključena u Garanciju za mlade u tri pilot opštine: Nikšić, Bijelo Polje ili Ulcinj.

# FINANSIJSKI PODSTICAJ ZA REALIZACIJU BIZNIS IDEJA

Minimalan iznos bespovratnih sredstava za samozapošljavanje, koji se može dodijeliti jednom korisniku je 4.000,00 €.

Maksimalan iznos bespovratnih sredstava za samozapošljavanje, koji se može dodijeliti jednom korisniku je 10.000,00 €.

Zavod dodjeljuje bespovratna sredstva novoosnovanom pravnom ili fizičkom licu korisnika bespovratnih sredstava za samozapošljavanje, odnosno privrednom društvu ili preduzetniku, kao državnu pomoć male vrijednosti - de minimis pomoć.

Pomoć dodijeljena jednom korisniku u periodu od tri fiskalne godine za redom koja ne prelazi 300.000 €, smatra se *de minimis* pomoć.

# USLOVI

## Prihvatljivost / opravdanost

Uslov za dodjelu bespovratnih sredstava podrazumijeva tri aspekta prihvatljivosti / opravdanosti koji se odnose na:

* podnosioce prijave za dodjelu bespovratnih sredstava;
* aktivnosti za koje se mogu dodijeliti bespovratna sredstva;
* troškove za koje se mogu dodijeliti bespovratna sredstava.

### Podnosilac prijave

Da bi se podnosilac prijave za dodjelu bespovratnih sredstava **smatrao prihvatljivim/opravdanim**, a time i njegova prijava osnovana treba:

* da je nezaposleno lice iz ciljne grupe programa (tačka 3 ovog Uputstva);
* da nije koristio bespovratna sredstva za samozapošljavanje nezaposlenih lica iz evidencije Zavoda;
* da je izmirio sve obaveze prema Zavodu za zapošljavanje Crne Gore po osnovu dodijeljenih kreditnih sredstava iz Programa za kontinuirano stimulisanje zapošljavanja i preduzetništva u Crnoj Gori i/ili Inoviranog programa za kontinuirano stimulisanje zapošljavanja i preduzetništva u Crnoj Gori[[2]](#footnote-2);
* da nije korisnik finansijske podrške iz neke druge šeme bespovratnih sredstava koja potiču iz nacionalnog budžeta Crne Gore ili budžeta jedinica lokalne samouprave ili donatorskih organizacija, za iste aktivnosti, odnosno za isti biznis plan;
* da mu nije izrečenapravosnažna presuda za izvršenje krivičnog djela, niti mu je izrečena mjera zabrane obavljanja privredne djelatnosti, u periodu od dvije godine prije dana objave javnog konkursa.

Podnosilac prijave za dodjelu bespovratnih sredstava **neće se smatrati prihvatljivim/opravdanim** ukoliko:

* nije nezaposleno lice iz ciljne grupe programa (tačka 3 ovog Uputstva);
* je koristio bespovratna sredstva za samozapošljavanje nezaposlenih lica iz evidencije Zavoda;
* nije izmirio sve obaveze prema Zavodu za zapošljavanje Crne Gore po osnovu dodijeljenih kreditnih sredstava iz Programa za kontinuirano stimulisanje zapošljavanja i preduzetništva u Crnoj Gori i/ili Inoviranog programa za kontinuirano stimulisanje zapošljavanja i preduzetništva u Crnoj Gori[[3]](#footnote-3);
* je korisnik finansijske podrške iz neke druge šeme bespovratnih sredstava koja potiču iz nacionalnog budžeta Crne Gore ili budžeta jedinica lokalne samouprave ili donatorskih organizacija, za iste aktivnosti, odnosno isti biznis plan;
* mu jeizrečena pravosnažna presuda za izvršenje krivičnog djela ili mu je izrečena mjera zabrane obavljanja privredne djelatnosti, u periodu od dvije godine prije dana objave javnog konkursa;
* zahtjev za dodjelu bespovratnih sredstava nije podnio na način i u roku utvrđenim konkursom;
* se ustanovi da nije dostavio dokumentaciju ili zahtjevane podatke ili je dostavio nepotpunu dokumentaciju ili netačne podatke koji se traže konkursom i ne pruži tražene podatke ili ne dostavi potrebnu dokumentaciju.

### Aktivnosti

Da bi se aktivnosti predložene biznis planom **smatrale prihvatljivim/opravdanim** za dodjelu bespovratnih sredstava trebaju:

* da se odnose na period od 10 mjeseci od dana stupanja na snagu ugovora o dodjeli bespovratnih sredstava za samozapošljavanje, zaključenog sa Zavodom;
* da su usmjerene na stvaranje uslova za nesmetan početak poslovanja i
* da za posljedicu imaju prihvatljive troškove za dodjelu bespovratnih sredstava.

|  |
| --- |
| Važno je razlikovati period izvršenja ugovora od perioda realizacije biznis plana.  Period izvršenja ugovora – obuhvata period od 12 mjeseci od dana stupanja ugovora na snagu.  Period realizacije biznis plana – obuhvata period od 10 mjeseci od dana stupanja ugovora na snagu i predstavlja period u okviru kojeg se aktivnosti trebaju sprovesti i troškovi u vezi sprovedenih aktivnosti treba da nastanu da bi bili prihvatljivi za finansiranje. |

**Neće se smatrati prihvatljivim / opravdanim** za dodjelu bespovratnih sredstava aktivnosti koje se odnose na:

* obavljanje djelatnosti u sektoru usluga povezanih sa izvoznom djelatnosti i sektoru primarne poljoprivrede i ribarstva;
* organizovanje igara na sreću, lutrije i slično;

#### proizvodnju pića sa visokim sadržajem alkohola i žestokih pića;

#### proizvodnju duvanskih proizvoda;

#### proizvodnju i promet nafte i naftnih derivata;

#### proizvodnju i distribuciju oružja;

#### proizvodnju korišćenjem tehnologije koja zagađuje životnu okolinu;

#### aktivnosti finansiranja političkih partija i vjerskih organizacija/zajednica i

#### proizvodnju i promet bilo kojeg proizvoda ili aktivnosti koje se prema domaćim propisima ili međunarodnim konvencijama i sporazumima smatraju zabranjenim.

Povedite računa o pravnom obliku organizovanja poslovnog subjekta, jer nakon usvajanja biznis plana, tj donošenja odluke o izboru korisnika bespovratnih sredstava za samozapošljavanje, a prije zaključivanja ugovora sa Zavodom, bićete u obavezi da osnujete pravni oblik obavljanja privredne djelatnosti koji ste biznis planom i predvidjeli.

Takođe, vodite računa o izboru svih planiranih opravdanih aktivnosti, jer ćete tokom perioda izvršenja ugovora, odnosno realizacije biznis plana, biti u obavezi da ih sprovedete bez obzira na izvor njihovog finansiranja. Aktivnosti koje planirate realizovati uz finansijsku podršku Zavoda, bićete u obavezi i da dokažete, tj. da dokažete opravdanost troškova nastalih u vezi sprovođenja aktivnosti koje se finansiraju iz bespovratnih sredstava.

### Troškovi

Samo prihvatljivi / opravdani troškovi mogu biti uzeti u obzir za dodjelu bespovratnih sredstava.

Da bi se troškovi smatrali **prihvatljivim/opravdanim** trebaju da:

* budu uključeni u biznis plan u kojem ukupno zahtjevani iznos za dodjelu bespovratnih sredstava ne izlazi iz okvira utvrđenog limita od 10.000,00 €;
* budu potrebni za realizaciju aktivnosti navedenih biznis planom;
* budu direktno vezani za aktivnosti predloženog poslovanja;
* budu u skladu sa realnim trenutnim tržišnim cijenama;
* nastanu u periodu realizacije biznis plana i da budu plaćeni najkasnije do kraja perioda izvršenja ugovora o dodjeli bespovratnih sredstava za samozapošljavanje;
* budu evidentirani na računu korisnika bespovratnih sredstava u poreskoj ili računovodstvenoj dokumentaciji, sa originalima dokumenata koje dokazuju navedene troškove.

Prihvatljivi/opravdani troškovi uključuju, sljedeće vrste troškova:

* troškove nabavke *mašina, tehnike, … opreme,* uključujući kupovinu i održavanje nove informaciono - komunikacione tehnologije i softvera, kao i nabavku polovne opreme u slučaju kada nova oprema pojedinačno prelazi ukupnu vrijednost bespovratnih sredstava koja se dodjeljuju korisniku, a neophodna je za obavljanje djelatnosti za koju se potražuju bespovratna sredstva / nabavka se mora obaviti u toku prvih pet mjeseci realizacije biznis plana /;
* troškove doprinosa za samozaposlenu osobu, za puno radno vrijeme, za prvih 10 mjeseci rada, pri čemu ukupan iznos mjesečnog troška ne može biti iznad prosječne bruto zarade[[4]](#footnote-4) ostvarene u Crnoj Gori u 2024. godini;
* troškove zarada za drugo/a lice/a koje/a se zapošljava (dodatno zapošljavanje), za puno radno vrijeme i najduže za period realizacije biznis plana, pri čemu ukupan iznos mjesečnog troška ne može biti iznad prosječne bruto zarade ostvarene u Crnoj Gori u 2024. godini;
* troškove zakupa poslovnog prostora za period od 10 mjeseci, nastali po osnovu ugovora o zakupu, izuzev ugovora o zakupu zaključenog sa povezanim licima[[5]](#footnote-5) korisnika bespovratnih sredstava / može se predvidjeti zakup poslovnog prostora po osnovu ugovora o korišćenju poslovnog prostora bez naknade, zaključenog sa povezanim licem /;
* troškove knjigovodstvenih usluga, za period od 10 mjeseci, u iznosu do 150,00 € mjesečno;
* Troškove marketinških aktivnosti i oglašavanja (izrada i održavanje web stranica, zakup domena, web hosting, štampa materijala za oglašavanje, izrada reklamnih ploča i natpisa, internet oglašavanje, izrada logotipa, brendiranje), u ukupnom iznosu do 10% opravdanih troškova za koje se zahtjeva finansijska podrška Zavoda;
* troškove nabavke alata, sitnog inventara, sirovina i repromaterijala potrebnih za neometano poslovanje / nabavka sirovina se mora obaviti u prvih pet mjeseci realizacije biznis plana /;
* administrativne troškove u ukupnom iznosu do 5% opravdanih troškova[[6]](#footnote-6) za koje se zahtjeva finansijska podrška Zavoda;
* PDV iskazan na fakturi dobavljača za poslovne subjekte koji shodno Zakonu o porezu na dodatu vrijednost nijesu u sistemu PDV-a.

Ne postoje restrikcije na ukupne troškove poslovanja. Međutim, bespovratna sredstva za koja se prijavljujete trebaju da budu u okviru minimalnog i maksimalnog iznosa iz tačke 4 ovog Uputstva i bazirana na realnim troškovima, a ne određeni paušalno.

Pri koncipiranju budžeta važno je da izvršite provjeru i eliminišete eventualne računske greške, nerealno projektovane troškove, kao i neopravdane troškove. Takođe, navedenu provjeru vršiće komisija Zavoda i može dovesti do upućivanja zahtjeva za pojašnjenjem, za izmjenom ili umanjenjem projektovanog budžeta, odnosno vrste i/ili visine troškova predložene biznis planom.

Eventualne korekcije ne mogu za posljedicu da imaju uvećanje iznosa bespovratnih sredstava.

Troškovi koji se **ne smatraju prihvatljivim / opravdanim** uključuju:

* troškove registracije poslovnog subjekta;
* kazne, novčane kazne i parnične troškove;
* carine i uvozne troškove i s tim u vezi druge naknade;
* doprinose u naturi;
* dugove i pokriće gubitaka ili dugovanja, pristigle kamate;
* potraživanja koja se finansiraju za druge poslove;
* kupovinu nepokretnosti (zemlje, objekata);
* izgradnju objekata;
* kupovinu telefonskih i mobilnih uređaja za ličnu upotrebu;
* troškove zakupa poslovnog prostora nastale po osnovu ugovora zaključenog sa povezanim licem/srodnikom korisnika bespovratnih sredstava;
* troškove pružanja knjigovodstvenih usluga koji na mjesečnom nivou prelaze iznos od 150,00 €;
* najam/leasing vozila i opreme;
* studijske troškove, troškove istraživanja, članarina, licenci;
* troškove službenih putovanja u zemlji i inostranstvu i dnevnica;
* kupovinu transportnih vozila čija je namjena pružanje usluga izvan djelatnosti podnosioca zahtjeva i/ili nije direktno vezana za sprovođenje aktivnosti predloženog poslovanja.

# NAČIN PRIJAVLJIVANJA I PROCEDURE KOJE TREBA SLIJEDITI

* 1. **Stručna pomoć u podnošenju prijave na konkurs**

Nezaposlenim licima zainteresovanim za dodjelu bespovratnih sredstava za samozapošljavanje pružiće se usluge informisanja, individualnog i grupnog savjetovanja u područnim jedinicama – biroima rada Zavoda.

U postupku individualnog savjetovanja, vaš savjetnik za posredovanje pri zapošljavanju će vam pružiti osnovne informacije o programu i uputiti vas kod savjetnika za mjere aktivne politike zapošljavanja koji će vam pružiti stručnu pomoć u vezi podnošenja prijave na konkurs i pripreme biznis plana.

Savjetnici za mjere aktivne politike zapošljavanja će vam biti na raspolaganju za sva dodatna pitanja tokom trajanja konkursa.Takođe, pitanja u vezi sa konkursom možete postaviti i na e-mail: [*samozaposljavanje@zzzcg.me*](mailto:samozaposljavanje@zzzcg.me)u periodu od dana objave konkursa u sredstvima javnog informisanja, na sajtu Zavoda i oglasnim tablama biroa rada do dana konkursom određenog kao krajnji rok za podnošenja prijave. Odgovor na postavljeno pitanje dobićete odmah, a najkasnije u roku od dva dana od dana prijema mejla.

* 1. **Podnošenje prijave za dodjelu bespovratnih sredstava za samozapošljavanje**

Jedan podnosilac može da podnese samo jednu prijavu za dodjelu bespovratnih sredstava za samozapošljavanje, a time i jedan biznis plan.

Sastavni dio prijave za dodjelu bespovratnih sredstava su prilozi:

Prilog 1: Biznis plan;

Prilog 2: Izjava podnosioca prijave.

Uz prijavu sa pratećim prilozima dostavlja se i dokumentacija kojom podnosilac dokazuje navode iz biznis plana (Prilog 1). Pored obaveznih dokaza, tj. dokumenata zahtjevanih biznis planom, podnosilac može dostaviti i druga dokumenta kojima će potkrijepiti, odnosno dokazati navode iz biznis plana.

Prijava za realizaciju programa, sa pratećim prilozima i sa zahtjevanom dokumentacijom, može se podnijeti neposredno ili elektronskim putem - portal <https://mojzavod.zzzcg.me/> na kojem je dostupno korisničko uputstvo o načinu apliciranja. Prijava se elektronski podnosi, u skladu sa propisima o elektronskoj upravi. Zahtjevana dokumentacija se skenira i u PDF formatu prilaže uz prijavu, tj. uz Prilog 1 prijave koja se podnosi elektronskim putem.

Prijave koje se podnose neposrednim putem, predaju se lično na arhivi Zavoda prema mjestu prebivališta, odnosno boravka podnosioca, odnosno pilot opštini spovođenja programa. Obrazac prijave sa pripadajućim prilozima čini sastavni dio Uputstva za podnosioce prijava za dodjelu bespovratnih sredstava za samozapošljavanje (u daljem tekstu: Uputstvo), dostupno na adresi: <http://www.zzzcg.me>.

Podnosilac preuzima sa internet stranice obrazac prijave sa pripadajućim prilozima i uz biznis planom zahtjevanu dokumentaciju, dostavlja Zavodu u dva primjerka (original i kopija originala) i skenirano u jednom primjerku u PDF formatu, na USB memoriji, sa istim sadržajem informacija kao u papirnom formatu prijave.

Prijave podnijete putem pošte ili na neki drugi način koji nije predviđen javnim konkursom (npr. fax-om ili e-mailom), kao i prijave podnijete nakon isteka krajnjeg roka za podnošenje prijava, bez obzira na okolnosti koje su prouzrokovale kašnjenje, neće se razmatrati i biće odbijene kao administrativno neusaglašene prijave.

|  |  |  |  |
| --- | --- | --- | --- |
| **KONTROLNA LISTA** | | | |
|  | | **DA** | **NE** |
| **ADMINISTRATIVNa USAGLAŠENOST** | | | |
| **Da li se prijava predaje prije isteka krajnjeg roka za njegovu predaju?** | |  |  |
| **Da li prijava sadrži sve priloge i traženu dokumentaciju i da li je pripremljena u zahtjevanom formatu i broju?** | | | |
| **Prijava za dodjelu bespovratnih sredstava** | Ispunjena potpisana i pečatirana. |  |  |
| **PRILOG 1**  Biznis plan | Ispunjen potpisan i pečatiran sa dokazima u prilogu biznis plana, shodno datim uputima za njegovo sačinjavanje. |  |  |
| **PRILOG 2**  Izjava podnosioca zahtjeva | Ispunjen potpisan i pečatiran. |  |  |
| **TRI ASPEKTA OPRAVDANOSTI** | | | |
| **Da li su ispunjeni zahtjevani uslovi za dodjelu bespovratnih sredstava?** | |  |  |
| Da li su ispunjeni uslovi sa aspekta opravdanosti podnosioca prijave? | |  |  |
| Da li su ispunjeni uslovi sa aspekta opravdanosti aktivnosti za koje se mogu dodijeliti bespovratna sredstva? | |  |  |
| Da li su ispunjeni uslovi sa aspekta opravdanosti troškova za koje se mogu dodijeliti bespovratna sredstva? | |  |  |

* 1. **Izbor korisnika bespovratnih sredstava za samozapošljavanje**

Prijave za dodjelu bespovratnih sredstava za samozapošljavanje ocjenjivaće Komisija za obradu prijava i utvrđivanje liste učesnika javnog konkursa, obrazovana odlukom direktora Zavoda.

Komisija će u postupku obrade prijava ostvariti uvid u sve podnijete prijave i utvrditi da li su prijave podnijete u okviru krajnjeg roka za podnošenje prijava i da li su podnijeti od strane lica koja ispunjavaju uslove utvrđene programom.

Nakon obrade podnijetih prijava Komisija će pristupiti ocjenjivanju kako bi sačinila bodovnu, odnosno rang listu učesnika javnog konkursa.

Ocjena prijava vršiće se primjenom sljedećih kriterijuma izbora:

* Biznis plan;
* Resursi za poslovanje;
* Dužina nezaposlenosti;
* Konkurentnost i razvijenost opštine realizacije biznis plana;
* Dodata vrijednost.

Maksimalan broj bodova koji se može ostvariti primjenom navedenih kriterijuma izbora je 100.

Podnosioci čije prijave za dodjelu bespovratnih sredstava, primjenom prvog kriterijuma izbora ostvare manje od 33 boda, neće se dalje ocjenjivati.

*Biznis plan*

Maksimalan broj bodova koji se može ostvariti primjenom prvog kriterijuma izbora »Biznis plan« je 55.

Ovaj kriterijum izbora može biti eliminacioni, ukoliko njegovom primjenom prijave ostvare manje od 33 boda.

Prijave za dodjelu bespovratnih sredstava za samozapošljavanje, po osnovu ovog kriterijuma izbora, ocjenjuju se sagledavanjem kvaliteta predloženog biznis plana, sa aspekta biznis ideje, analize tržišta i održivosti planiranog poslovanja, planiranja i pravdanja budžeta, kao i kreiranja novih radnih mjesta.

Na osnovu navedenog, ovaj kriterijum je podijeljen na četiri podkriterijuma izbora:

* 1. Poznavanje planiranog poslovnog rješenja;
  2. Analiza tržišta i održivost;
  3. Planiranje i pravdanje budžeta i
  4. Kreiranje novih radnih mjesta.

Maksimalan broj bodova koji se može ostvariti primjenom prvog podkriterijuma izbora je 10, dok se primjenom drugog, trećeg i četvrtog podkriterijuma može ostvariti po 15 maksimalnih bodova.

1. *Resursi za poslovanje*

Maksimalan broj bodova koji se može ostvariti primjenom drugog kriterijuma izbora »Resursi za poslovanje« je 15.

Primjenom ovog kriterijuma izbora prijave za dodjelu bespovratnih sredstava za samozapošljavanje ocjenjuju se shodno prostornim, tehničkim, iskustvenim, kadrovskim i drugim kapacitetima podnosioca prijave navedenim u biznis planu, a na osnovu priloženih dokaza i nalaza komisije o stanju odnosnih kapaciteta na terenu.

Ovaj kriterijum je podijeljen na tri podkriterijuma izbora:

* 1. Prostorni kapaciteti za poslovanje;
  2. Oprema i
  3. Iskustvo u oblasti poslovanja.

Maksimalan broj bodova koji se može ostvariti primjenom pojedinih podkriterijuma izbora je 5.

1. *Dužina nezaposlenosti*

Maksimalan broj bodova koji se može ostvariti primjenom trećeg kriterijuma izbora »Dužina nezaposlenosti« je 5.

Primjenom ovog kriterijuma izbora, prijave se ocjenjuju, na osnovu broja mjeseci koje je podnosilac prijave proveo u evidenciji nezaposlenih lica Zavoda.

Po ovom kriterijumu bodove će ostvariti samo podnosioci prijave koji su bili u evidenciji nezaposlenih Zavoda pet i duže od pet mjeseci.

Prijava podnijeta od strane nezaposlenog lica koje je u evidenciji Zavoda provelo 12 i više mjeseci, u kontinuitetu prije dana objavljivanja javnog konkursa, ocjenjuju se dodjeljivanjem maksimalnih 5 bodova.

Prijava podnijeta od strane nezaposlenog lica koje je u evidenciji Zavoda provelo od pet do 11 mjeseci, u kontinuitetu prije dana objavljivanja javnog konkursa, ocjenjuju se dodjeljivanjem 0,43 boda po mjesecu provedenom u evidenciji.

1. *Konkurentnost i razvijenost opštine realizacije biznis plana*

Maksimalan broj bodova koji se može ostvariti primjenom četvrtog kriterijuma izbora »Konkurentnost i razvijenost opštine realizacije biznis plana« je 20.

Primjenom ovog kriterijuma izbora, prijava za dodjelu bespovratnih sredstava ocjenjuju se shodno indeksu razvijenosti opštine sprovođenja biznis plana utvrđenog Pravilnikom o utvrđivanju liste stepena razvijenosti jedinica lokalne samouprave (»Sl. list Crne Gore«, br. 103/23).

Prijave za realizaciju biznis plana za pojedinu opštinu sprovođenja, ocjenjuju se tako što se najmanji indeks razvijenosti opštine podijeli sa indeksom razvijenosti opštine u kojoj se plan realizuje i dobijeni rezultat pomnoži sa maksimalnim brojem bodova koji se može ostvariti po ovom kriterijumu.

1. *Dodata vrijednost*

Maksimalan broj bodova koji se može ostvariti primjenom kriterijuma izbora »Dodata vrijednost« je 5.

Primjenom ovog kriterijuma izbora prijave za dodjelu bespovratnih sredstava za samozapošljavanje realizacijom biznis plana, ocjenjuju se na osnovu uticaja planiranih poslovnih rješenja na zaštitu okruženja, korišćenja obnovljivih izvora energije i inovativnosti poslovnih ideja.

Ovaj kriterijum je podijeljen na dva podkriterijuma izbora:

5.1 Zaštita okruženja i korišćenje obnovljivih izvora energije i

5.2 Jedinstvena/nekonvencionalna inovativna poslovna ideja.

Maksimalan broj bodova koji se može ostvariti primjenom prvog podkriterijuma izbora je 1, dok je maksimalan broj bodova koji se može ostvariti primjenom drugog podkriterijuma 4.

U postupku izbora korisnika bespovratnih sredstava za samozapošljavanje, Komisija će, između ostalog, izaći na teren i ostvariti neposredan uvid u prostorne, tehničke i druge biznis planom navedene kapacitete podnosioca prijae za dodjelu bespovratnih sredstava.

U postupku izbora, Komisija može uz saglasnost podnosioca prijave izvršiti korekciju budžeta biznis plana, u skladu s prihvatljivim/opravdanim troškovima.

U situaciji kada dvije ili više prijava ostvare isti broj bodova, prednost će imati podnosilac prijave koji će realizovati biznis plan u opštini sa nižim indeksom razvijenosti.

U konačnom ako se izbor ne može izvršiti na prethodno opisan način prednost će se dati podnosiocu prijave sa ostvarenim većim brojem bodova primjenom prvog kriterijuma izbora „Biznis plan“.

Izbor korisnika sredstava izvršiće se na osnovu bodovne liste učesnika konkursa, a u okviru raspoloživih sredstava za ovu namjenu.

Ukoliko podnosilac prijave za dodjelu bespovratnih sredstava za samozapošljavanje odustaneod podnijete prijave ili se iz njegovog postupanja ili drugih okolnosti može zaključiti da je odustao od prijave postupak po odnosnoj prijavi se obustavlja.

Odluku o izboru korisnika bespovratnih sredstava za samozapošljavanje donijeće Upravni odbor Zavoda, na predlog direktora Zavoda.

Za ocjenu prijave koristiće se sledeća bodovna skala.

|  |
| --- |
| 1. **BIZNIS PLAN** |

|  |  |  |  |  |
| --- | --- | --- | --- | --- |
| **Podkriterijum** | **Vodeći principi za ocjenjivanje** | | | **Maksimalan br. bodova 55** |
| **1.1**  **Poznavanje planiranog poslovnog rješenja** | Biznis plan daje jasne informacije o poznavanju biznis ideje od strane podnosioca prijave. | | 7-10 | **10** |
| Biznis plan daje dovoljne informacije o poznavanju biznis ideje od strane podnosioca prijave. | | 4-6 |
| Biznis plan daje djelimične informacije o poznavanju biznis ideje od strane podnosioca prijave. | | 1-3 |
| Biznis plan ne daje dovoljno informacija o poznavanju biznis ideje od strane podnosioca prijave. | | 0 |
| **1.2**  **Analiza tržišta i održivost** | **1.2.1+1.2.2+1.2.3** | | | **15** |
| 1.2.1 | Iz biznis plana je vidljivo, da je podnosilac prijave upoznat sa ciljnom grupom kupaca/korisnika usluga i procesom distribucije prizvoda/usluga. | | | 0 - 5 |
| 1.2.2 | Iz biznis plana je vidljivo, da je podnosilac prijave upoznat sa postojećomkonkurencijom. | | | 0 - 5 |
| 1.2.3 | Iz biznis je vidljivo, da je podnosilac prijave upoznat sa tržištem dobavljača. | | | 0 - 5 |
| **1.3**  **Planiranje i pravdanje budžeta** | **1.3.1+1.3.2+1.3.3** | | | **15** |
| 1.3.1 | U biznis planu su jasno prikazana osnovna i obrtna sredstva neophodna za poslovanje. | | | 0 - 5 |
| 1.3.2 | U biznis planu su jasno prikazane finansije i finansijski pokazatelji. | | | 0 - 5 |
| 1.3.3 | U biznis planu su jasno prikazani planirani troškovi prema popisu prihvatljivih/opravdanih troškova. | | | 0 - 5 |
| **1.4**  **Kreiranje novih radnih mjesta** | Biznis planom je predviđeno dodatno zapošljavanje više od dva nezaposlena lica, u trajanju od četiri ili više od četiri mjeseca tokom perioda realizacije biznis plana. | 15 | | **15** |
| Biznis planom je predviđeno dodatno zapošljavanje dva nezaposlena lica, u trajanju od četiri ili više od četiri mjeseca tokom perioda realizacije biznis plana. | 10 | |
| Biznis planom je predviđeno dodatno zapošljavanje jednog nezaposlenog lica, u trajanju od četiri ili više od četiri mjeseca tokom perioda realizacije biznis plana. | 5 | |
| Biznis planom nije predviđeno dodatno zapošljavanje tokom perioda njegove realizacije ili je predviđeno dodatno zapošljavanje, u trajanju kraćem od četiri mjeseca tokom perioda realizacije biznis plana. | 0 | |

|  |
| --- |
| 1. **RESURSI ZA POSLOVANJE** |

|  |  |  |  |  |  |
| --- | --- | --- | --- | --- | --- |
| **Podkriterijum** | **Vodeći principi za ocjenjivanje** | | | **Maksimalan br. bodova 15** | |
| **2.1**  **Prostorni kapaciteti** | Podnosilac prijave ima u svom vlasništvu ili u vlasništvu porodice ili su mu bez nadoknade ustupljene adekvatne prostorije za obavljanje poslova, odnosno prostorije mu nijesu potrebne. | 5 | | **5** | |
| Podnosilac prijave ima u svom vlasništvu ili u vlasništvu porodice ili su mu ustupljene bez nadoknade prostorije za obavljanje poslova, ali ih je potrebno adaptirati. | 4 | |
| Podnosilac prijave je zakupom obezbijedio adekvatan poslovni prostor. | 3 | |
| Podnosilac prijave je zakupom obezbijedio poslovni prostor ali ga je potrebno adaptirati. | 2 | |
| Podnosilac prijave će poslovni prostor obezbijediti zakupom, nakon prijema obavještenja o ishodu njegovog zahtjeva za dodjelu bespovratnih sredstava za samozapošljavanje – Biznis plan, tačka 10 »adresa još uvijek nepoznata«. | 1 | |
| Podnosilac prijave biznis planom nije dao informaciju da li mu je za obavljanje djelatnosti potreban poslovni prostor. | 0 | |
| **2.2**  **Oprema** | Podnosilac prijave ima svu potrebnu opremu za obavljanje poslova. | 5 | | **5** | |
| Podnosilac prijave ima većinu potrebne opreme za obavljanje poslova i treba da nabavi dio opreme. | 3-4 | |
| Podnosilac prijave posjeduje manji dio opreme, treba da nabavi veći dio opreme za obavljanje poslova. | 1-2 | |
| Podnosilac prijave nema sopstvenu opremu i treba da nabavi svu potrebnu opremu neophodnu za poslovanje. | 0 | |
| **2.3 Iskustvo u oblasti poslovanja** | Podnosilac prijave ima stečeno formalno ili neformalno obrazovanje (obuke) za obavljanje poslova planiranog zanimanja i posjeduje radno iskustvo na istim ili sličnim poslovima. | 5 | | **5** | |
| Podnosilac prijave ima stečeno formalno ili neformalno obrazovanje (obuke) za obavljanje poslova planiranog zanimanja i nema radno iskustvo na istim ili sličnim poslovima. | 3-4 | |
| Podnosilac prijave nema stečeno formalno ili neformalno obrazovanje (obuke) za obavljanje poslova planiranog zanimanja, a ima radno iskustvo na istim ili sličnim poslovima. | 1-2 | |
| Podnosilac prijave nema stečeno formalno ili neformalno obrazovanje (obuke) za obavljanje poslova planiranog zanimanja i nema radno iskustvo na istim ili sličnim poslovima. | 0 | |
| 1. **DUŽINA NEZAPOSLENOSTI** | | | | | |
| **Vodeći principi za ocjenjivanje** | | | | **Maksimalan br. bodova 5** | |
| **Mjeseci provedeni u evidenciji nezaposlenih lica ZZZCG** | 12 i više mjeseci | 5 | | **5** | |
| 11 mjeseci | 3,01 | |
| 10 mjeseci | 2,58 | |
| 9 mjeseci | 2,15 | |
| 8 mjeseci | 1,72 | |
| 7 mjeseci | 1,29 | |
| 6 mjeseci | 0,86 | |
| 5 mjeseci | 0,43 | |
| 1. **KONKURENTNOST I RAZVIJENOST OPŠTINE REALIZACIJE BIZNIS PLANA** | | | | | |
| **Vodeći principi za ocjenjivanje** | | | | **Maksimalan br. bodova 20** | |
| **Oština realizacije biznis plana** | Petnjica | 20 | | **20** | |
| Plav | 12,79 | |
| Gusinje | 11,78 | |
| Rožaje | 11,63 | |
| Andrijevica | 10,42 | |
| Berane | 9,01 | |
| Tuzi | 8,93 | |
| Šavnik | 8 | |
| B.Polje | 7,96 | |
| Mojkovac | 7,31 | |
| Ulcinj | 7,16 | |
| Kolašin | 7,04 | |
| Pljevlja | 6,95 | |
| Plužine | 6,80 | |
| Zeta | 6,06 | |
| Žabljak | 5,93 | |
| Nikšić | 5,89 | |
| Danilovgrad | 5,74 | |
| Bar | 5,73 | |
| Cetinje | 5,70 | | |  |
| Kotor | 4,87 | | |
| H. Novi | 4,83 | | |
| Podgorica | 4,56 | | |
| Tivat | 4,40 | | |
| Budva | 3,97 | | |
| 1. **DODATA VRIJEDNOST** | | | | | |
| **Podkriterijum** | **Vodeći principi za ocjenjivanje** | | | | **Maksimalan br. bodova 5** |
| **5.1**  **Zaštita okruženja i korišćenje obnovljivih izvora energije** | Biznis ideja je usmjerena na „zelena“ poslovna rješenja (npr. kroz efikasnost resursa, smanjenje troškova proizvodnje i poboljšanje efikasnosti proizvodnje) ili na tzv. zeleni vrijednosni lanac (eko-dizajn, recikliranje) ili će se za njenu realizaciju koristi obnovljivi izvori energije. | | 1 | | **1** |
| Biznis ideja je djelimično usmjerena na „zelena“ poslovna rješenja ili na tzv. zeleni vrijednosni lanac ili će se za njenu realizaciju koristi obnovljivi izvori energije. | | 0,25-0,50 | |
| Biznis ideja nije usmjerena na „zelena“ poslovna rješenja ili tzv. zeleni vrijednosni lanac ili se za njenu realizaciju neće koristiti obnovljivi izvori energije. | | 0 | |
| **5.2 Jedinstvena/nekonvencionalna/inovativna poslovna ideja** | Podnosilac prijave planira uvođenje novih proizvoda/usluga koji su/će biti rijetki u odnosu na ostale ideje. | | 4 | | **4** |
| Podnosilac prijave planira uvođenje novih i/ili boljih rješenja za već postojeći proizvod ili uslugu – djelimično uvođenje inovacije. | | 2-3 | |
| Podnosilac prijave planira uvođenje proizvoda/usluga koji su široko poznati, dobro uspostavljeni, ostvarivi, a tržište proizvoda /usluga još nije zasićeno. | | 1 | |
| Podnosilac prijave planira uvođenje proizvoda /usluga sa kojima je tržište proizvoda/ usluga zasićeno. | | 0 | |

* 1. **Stručna pomoć izabranim korisnicima bespovratnih sredstava za samozapošljavanje**

Po donošenju odluke o izboru korisnika bespovratnih sredstava za samozapošljavanje, Zavod će organizovati specijalizovane radionice za sve zainteresovane korisnike bespovratnih sredstava za samozapošljavanje koji su spremni da uzmu učešća u radionicama na način i u terminu koji će Zavod ugovoriti sa spoljnim izvođačem.

Učešće u radionicama omogućiće se i određenom broju podnosilaca prijava koji nijesu izabrani za korisnike usled ograničenih sredstava za ovu namjenu. Ovo zato što i nakon donošenja odluke postoji mogućnost izbora i ovih lica ukoliko izabrani korisnici ne izvrše obaveze koje prethode zaključenju ugovora sa Zavodom.

Cilj radionice je unapređenje preduzetničkih znanja i kompetencija polaznika, potrebnih za samozapošljavanje. Obuhvataju ekonomski i pravni segment edukacije, iz oblasti osnivanja i registracije poslovnih subjekata, preduzetništva, knjigovodstvenih usluga, poreskog zakonodavstva, radnog prava, menadžmenta, poslovnog planiranja, marketinga, poslovne komunikacije i dr.

Na ovaj način korisnicima sredstava pružiće se stručna pomoć radi podizanja kompetencija za započinjanje i upravljanje biznisom.

* 1. **Zaključivanje ugovora o dodjeli bespovratnih sredstava za samozapošljavanje**

Zavod će sa korisnicima bespovratnih sredstava zaključiti ugovore kojima će se urediti međusobna prava, obaveze i odgovornosti ugovornih strana u vezi dodjele bespovratnih sredstava za samozapošljavanje.

Nakon donošenja odluke o izboru korisnika bespovratnih sredstava za samozapošljavanje, a prije zaključivanja ugovora sa Zavodom, u obavezi ste da registrujete privrednu djelatnost i Zavodu dostavite:

* + Rješenje o upisu u registar nadležnog organa;
  + Karton deponovanih potpisa;
  + Prijavu na obavezno socijalno osiguranje;
  + Potpisanuličnu blanko mjenicu i mjenično ovlašćenje kao sredstvo obezbjeđenja;
  + Izjavu da vam tokom bilo kojeg perioda od tri fiskalne godine nije dodjeljivana državna pomoć male vrijednosti, tzv. de minimis pomoć, odnosno da vam u navedenom periodu nije dodijeljena državna pomoć male vrijednosti u iznosu većem od 300.000,00 €.

Rok za realizaciju obaveza je 20 dana od dana prijema odluke o izboru korisnika bespovratnih sredstava za samozapošljavanje Upravnog odbora Zavoda**.**

Troškovi registracije djelatnosti, kao i svi drugi troškovi nastali prije potpisivanja ugovora padaju na teret korisnika.

Zaključivanje ugovora između Zavoda i izabranog korisnika bespovratnih sredstava za samozapošljavanje uslovljeno je realizacijom navedenih obaveza, na opisani način i u utvrđenom roku, tj. predstavlja uslov za zaključivanje ugovora.

Stoga, ukoliko ne ispunite uslov za zaključivanje ugovora, vaša odobrena prijava biće zamijenjena sljedećom prijavom sa bodovne, odnosno rang liste koji se uklapa u raspoloživa finansijska sredstva za realizaciju Programa “Podsticaji za samozapošljavanje” za 2025. godinu.

* 1. **Način i dinamika isplate bespovratnih sredstava**

Bespovratna sredstva uplaćuju se na žiro račun novoosnovanog pravnog ili fizičkog lica korisnika bespovratnih sredstava, odnosno privrednog društva ili preduzetnika, sljedećom dinamikom:

* sredstva u iznosu od 80%, po zaključenju ugovora o dodjeli bespovratnih sredstava za samozapošljavanje kao pomoć male vrijednosti, tzv. de minimis pomoć;
* sredstva u iznosu do 20%, po isteku 10-og mjeseca izvršenja ugovora tj, realizacije biznis plana.

# LISTA PRILOGA

Sastavni dio uputstva je obrazac prijave za dodjelu bespovratnih sredstava za samozapošljavanje, sa pripadajućim prilozima 1 i 2.

1. Izrazi u ovom priručniku koji se koriste za fizička lica u muškom rodu podrazumijevaju iste izraze u ženskom rodu. [↑](#footnote-ref-1)
2. Odnosi se na nezaposlena lica kao korisnike kreditnih sredstava iz Programa za kontinuirano stimulisanje zapošljavanja i preduzetništva u Crnoj Gori ili Inoviranog programa za kontinuirano stimulisanje zapošljavanja i preduzetništva u Crnoj Gori. [↑](#footnote-ref-2)
3. Odnosi se na nezaposlena lica kao korisnike kreditnih sredstava iz Programa za kontinuirano stimulisanje zapošljavanja i preduzetništva u Crnoj Gori ili Inoviranog programa za kontinuirano stimulisanje zapošljavanja i preduzetništva u Crnoj Gori. [↑](#footnote-ref-3)
4. Prosječna bruto zarada ostvarena u Crnoj Gori u 2024. godini iznosila je 1.083,00 €. [↑](#footnote-ref-4)
5. Povezanim lice, u smislu Zakona o privrednim društvima ( "Službeni list Crne Gore", broj​​ [65/2020](https://pn2.propisi.net/Account/Login?skipAuto=True),​​ [146/2021](https://pn2.propisi.net/Account/Login?skipAuto=True)​​ i [4/2024](https://pn2.propisi.net/Account/Login?skipAuto=True)), u odnosu na određeno fizičko lice smatra se:

   1) njegov srodnik u pravoj liniji, srodnik u pobočnoj liniji zaključno sa trećim stepenom srodstva, bračni i vanbračni supružnik ovih lica;

   2) njegov bračni ili vanbračni supružnik i njihovi srodnici zaključno sa prvim stepenom srodstva;

   3) njegov usvojilac ili usvojenik, kao i potomci usvojenika;

   4) druga lica koja sa tim licem žive u zajedničkom domaćinstvu.

   Povezanim licem, u smislu ovog zakona, u odnosu na određeno pravno lice smatra se:

   1) pravno lice u kojem to pravno lice posjeduje značajno učešće u osnovnom kapitalu;

   2) pravno lice (zavisno društvo) u kojem je to pravno lice kontrolni član (matično društvo);

   3) pravno lice koje je zajedno sa tim pravnim licem pod kontrolom trećeg lica;

   4) lice koje u tom pravnom licu posjeduje značajno učešće u osnovnom kapitalu;

   5) lice koje je kontrolni član tog pravnog lica;

   6) lice koje je njegov izvršni direktor, član odbora direktora, član upravnog odbora ili član nadzornog odbora. [↑](#footnote-ref-5)
6. Redovni troškovi održavanja prostora koji će se koristiti za obavljanje djelatnosti nazivaju se administrativni troškovi. Oni uključuju troškove struje, grijanja, telekomunikacije (internet, telefon, fax,) poštanskih usluga. [↑](#footnote-ref-6)